钦定古今图书集成/理学汇编/字学典/第079卷 > 《石鼓赋》〈有序〉周伯温
## 钦定古今图书集成/理学汇编/字学典/第079卷 > 《石鼓赋》〈有序〉周伯温

予尝考古石刻，而岐阳石鼓为第一。每读韦、韩、苏三君子之歌，心盖奇之，访诸士大夫，具在京师，欲往一观而无由也。皇上践祚之始年，有诏置石鼓太学，遂列于宣圣庙之两塾，尊之也。明年改元皇庆，余列国子生抚翫之，获偿所愿。夫以三代遗物置庠序中盛典也。《韩诗》有云：“‘圣恩若许留太学，诸生讲解得切磋’。盖欲而不得，故冀之。” 於乎！韩公不得见于昔时，而吾辈得见于今日，何幸如之！辄为赋曰：

周有石鼓，今在辟雍。列桥门而甲乙，相辉映于西东。
纷质理之泐蚀，伟形制之穹崇。有文秩秩，有词沨沨。
法皇颉之妙画，续《小雅》之变风。蔚兮九天之仪凤，蜿
兮六合之神龙。欣兽鱼之物庶，嘉车马之攻同。历历
兮琼株森竦于元圃，依依兮神云隐见于苍穹。嗟追
琢之浑厚，或制作于天工。于赫宣王，弘振颓纲。四国
“既遂，百职既张，眷兹农暇，载饰戎行。”踵武前人，蒐于
《岐阳》，史籀才艺，当时俊良，播于声诗，勒之琳琅。“其形
之不一者，因朴质之自然；其数尽于十者，表治极而
功扬。在战国暴秦而韬晦者，抑贞介远其污辱；历两
汉六朝而不泯没者，必神物为之护防。”岁纪茫茫，显于李唐；韦韩歌之，蔼其有芳。迄宋宣和，斯迁于梁。金
人袭没，遂归朔方。维天子之龙飞，煜文运之日昌。诞
降德音，辇登上庠。文石重藉，周卫两旁。《六经》彝训，因
时表章。大比旷典，同日举扬。遐迩纵观，陈迹复彰。嗟
夫！九州之鼎，已沈沦而不可得；岣嵝之石，又漫灭而
不复有。惟斯文为至宝，实终古之罕偶。惜捃摭之有
遗，不见称于鲁叟。何“人之蚩蚩，洼一为臼，质损文存，
庸诏永久。后乎此者，岂无祖龙之颂功，茂陵之封禅，
亦皆埋仆于榛莽，虽万一之或传，适足以著其君之
无取。然则石鼓之周流于世者，天非徒寿之，盖以寄
古文于不朽也。”乃作诗曰：“刻石鼓兮周贤王，置之学
兮自我皇。纷胄子兮乐未央，日咏歌兮扬扬。维大道
兮无疆，齐地久兮天长。维斯鼓兮作配。勿坏兮勿伤。
保亿龄兮于耿光。”